ኢትዮጵያ ኢንቨስትመንትን በመሳብ ቀዳሚ ከሆኑ 10 የአፍሪካ ሀገራት ውስጥ ተካተተች
 ኢትዮጵያ ባለፈው የፈረንጆቹ ዓመት(2017) ኢንቨትመንትን በመሳብ ቀዳሚ ከሆኑት የአፍሪካ ሀገራት መካከል አንዷ መሆኗን ኳንተም ግሎባል የተሰኘው ተቋም ይፋ አድርጓል።ዓለም አቀፉ የምርምር ማዕከል “ኳንተም ግሎባል” የ2018 የአፍሪካ ኢንቨስትመንት አመላካች ጥናቱን ይፋ ባደረገበት ሪፖርቱ ነው ይህን ያለው።በአመላካች ጥናቱ ኢትዮጵያ ኢንቨስትመንትን በመሳብ 7ኛ ደረጃ ላይ የተቀመጠች ሲሆን፤ ሞሮኮ፣ ግብፅና አልጀሪያ ከ1ኛ እስከ 3ኛ ያለውን ደረጃ በቅደም ተከተል ይዘዋል።የኢትዮጵያ ኢንቨስትመንት ኮሚሽን እንዳለው የሀገሪቱ የማምረቻ ኢንዱስትሪና የወጪ ንግድ ተኮር ዘርፎች የውጭ ቀጥተኛ ኢንቨስትመንትን ወደ ሀገሪቱ እየሳበ ነው።የመሰረተ ልማት መሟላትና መንግስት ለባለሃብቶች የሚያደርገው ዘርፈ ብዙ ድጋፍ በርካታ የውጭ ቀጥታ ኢንቨስትመንት ወደ ሀገሪቱ እንዲመጣ ሚናው የጎላ መሆኑም ጠቁሟል።የኢትዮጵያ ኢንቨትመንት ኮሚሽነር አቶ ፍፁም አረጋ እንደገለፁት፤ ሀገሪቱ በተያዘው በጀት ዓመት የመጀመሪያ ስድስት ወራት 2 ነጥብ 2 ቢሊየን ዶላር ኢንቨስትመንት ስባለች።ካለፈው በጀት ዓመት ተመሳሳይ ወቅት ጋር ሲነፃፀርም በ22 በመቶ ጨምሯል ነው ያሉት ።በሚቀጥለው ዓመትም የተለያዩ ኩባንያዎች የ2 ቢሊየን ዶላር መዋዕለ ንዋይ በሀገሪቱ ፈሰስ ለማድረግ ፍላጎት ማሳየታቸውን ነው አቶ ፍፁም ያመለከቱት ።በጥናቱ መሰረት ቦትስዋና፣ ኮት ዲቯር፣ ደቡብ አፍሪካ፣ ኢትዮጵያ፣ ዛምቢያ፣ ኬንያ እና ሴኔጋል ከፍተኛ ኢንቨስትመንትን በመሳብ ከ4ኛ እስከ 10ኛ ተቀምጠዋል።በሌላ በኩል ባለፈው የፈረንጆቹ ዓመት ዝቅተኛ የውጭ ቀጥተኛ ኢንቨስትመንት መዳረሻ የነበራቸው 10 ሀገራትም በኳንተም ግሎባል ይፋ ሆነዋል።በዚህም መሰረት ኢንቨስትመንትን በመሳብ ዝቅተኛ ደረጃ ያገኙት 10 ሀገራት ማዕከላዊ አፍሪካ ሪፐብሊክ፣ ላይቤሪያ፣ ሶማሊያ፣ኤርትራ፣ ኢኳቶሪያል ጊኒ፣ ጋምቢያ፣ ሴራ ሊዮን፣ ጊኒ፣ ሳኦ ቶሜ ፕሪንሲፔ እንዲሁም ዚምባብዌ ናቸው-(ኢዜአ) ። 